AbeZimbabwe AbaseBotswana Bathi Uhulumende Katshiyane Lokwalisa Ukungena Kokudla Elizweni Elilendlala
Abantu abanengi eZimbabwe laphandle kwelizwe bathutkuthele ngenyathelo likahulumende lokwalisa ukungena kwemphahla egoqela ukudla ethengwa emazweni.
GABORONE — AbeZimbabwe abathenga imphahla yendlini eBotswana bathi uhulumende kumele esule umqondo wokufaka umthetho wokuvimba ukuthengwa kweyinye imphahla phandle kwelizwengoba umumo ungamanga kuhle ekhaya. Uhlangothi olubona ngokubuthanisa imali kahulumende olweZIMRA belukhiphe uluhlu lwemphahla okungasamelanga zivele phandle kwelizwe, kodwa ngemva kokuthukuthela okubekhona, kwabathengayo bethumela izinini ekhaya kumbe bezozithengisa elizweni, emngceleni weBeitbridge ngoMvulo, lokhu kucine kumisiwe okwesikhatshana. Abathenga imphahla eBotswana besiyathengisa eZimbabwe bathi abafuni lakuzwa ngemizamo kahulumende yokuthi angezelele kuluhlu lwemphahla athi ingathengwa phandle kwelizwe. Lokhu kulandela inyathelo ebeselithethwe nguhulumende lokukhipha uluhlu olutsha olwemphahla okungamelanga ithengwe phandle kwelizwe, kodwa ngemva kwemalanga amalutshwana, abuyele emuva esithi uzamisa ukuqala kwalokhu. Kodwa abanye bathi vele akangalokothi ukuqala umthetho onje ngoba kukhanya ukuthi ezinye imphahla esetshenziswa endlini efana lamafutha okupheka aseqala ukusweleka, uhulumende lokhe eqinisa ngemthetho yakhe ewomileyo yokungenisa imphahla elizweni. Umnunzana Selo Ndlovu uthi kawuhambe ungaphenduki umthetho kahulumende... Bekuvele kuliphutha. Abangawungenisi umthetho lo ngoba ngendlela into ezimi ngakhona, akusoke kumangalise ukubona uhulumende efaka umthetho lo. URodney Moyo uthi uhulumende kayekethise imthetho ngoba kumgceke ukuthi sokuqala udubo lokusilela kweyinye imphahla elizweni. “ Uhulumende uthi kumele kuthengwe imphahla yeZimbabwe ngaphansi komkankaso we ‘Buy Zimbabwe’ ukuze avikele njalo athuthukise amabhizinisi ekhaya. Kodwa eyinye ingcwethi kwezomnotho ithi kumele iZimbabwe iqale iqinise ukuthi ilawo amandla okupheka imphahla engasuthisa njalo iyenele uzulu weZimbabwe ngaphambi kokuwomisa imthetho yokungena lemphahla evela phandle. Uthi isikhwama sikahulumende silakho ukuncipha uma kungasangeni imphahla enengi ivela phandle kwelizwe… Uhulumende uthi uma kungasekelwa imphahla eyenziwa phakathi elizweni, amabhizimusi angathuthuka, okuzadala imsebenzi njalo kuthuthukise umnotho.